ไอแบงก์ผนึกทิพยให้กู้รายย่อยสร้างอาชีพ
ไอแบงก์ตั้งโต๊ะปล่อยกู้แฟรนไชส์ชัยชนะ 5 หมื่นราย ตั้งเป้า 2,500 ล้านบาท สร้างอาชีพ 1.5 แสนราย ไม่ตรวจบัญชีดำ
7 ก.ย. 2554

ไอแบงก์ตั้งโต๊ะปล่อยกู้แฟรนไชส์ชัยชนะ 5 หมื่นราย ตั้งเป้า 2,500 ล้านบาท สร้างอาชีพ 1.5 แสนราย ไม่ตรวจบัญชีดำ
นายธีรศักดิ์ สุวรรณยศ กรรมการผู้จัดการธนาคารอิสลามแห่งประเทศไทย (ไอแบงก์) เปิดเผยว่า ธนาคารได้ร่วมกับบริษัท ท้าพิสูจน์ อินเตอร์เนชั่นแนล และบริษัท ทิพยประกันภัย ลงนามในบันทึกความเข้าใจ (เอ็มโอยู) โครงการสนับสนุนสินเชื่อเพื่อธุรกิจแฟรนไชส์ชัยชนะ ซึ่งขายก๋วยเตี๋ยวเนื้อตุ๋นและลูกชิ้นเนื้อปิ้ง ในวงเงิน 2,500 ล้านบาท
ทั้งนี้ กำหนดปล่อยกู้แก่ลูกค้ารายย่อยที่ต้องการเป็นแฟรนไชส์ไม่เกินรายละ 5 หมื่นบาท รองรับผู้ประกอบการได้ 5 หมื่นราย ระยะเวลาผ่อนชำระไม่เกิน 5 ปี คิดอัตรากำไร SPRL+1.10% ต่อปี โดยปัจจุบัน SPRL อยู่ที่ 7.40% และไม่ต้องใช้หลักทรัพย์หรือบุคคลมาค้ำประกันเงินกู้ รวมถึงไม่มีการตรวจสอบประวัติการเงินกับเครดิตบูโร แต่ลูกค้าต้องทำประกันภัยคุ้มครองกับบริษัท ทิพยประกันภัย
นายธีรศักดิ์ กล่าวว่า ในไตรมาสสุดท้ายนี้ คาดว่าจะปล่อยสินเชื่อธุรกิจแฟรนไชส์อีก 3 ราย ซึ่งจะทำให้ธนาคารสามารถปล่อยสินเชื่อแฟรนไชส์ได้ตามเป้า 1 หมื่นล้านบาท ซึ่งน่าจะช่วยเหลือให้ประชาชนมีอาชีพไม่น้อยกว่า 1.5-1.6 แสนราย
นายสมพร สืบถวิลกุล กรรมการผู้จัดการใหญ่ บริษัท ทิพยประกันภัยกล่าวว่า บริษัทจะให้บริการรับประกันภัยโครงการแฟรนไชส์นี้ 2 แบบ คือประกันอุบัติเหตุและพิการ ซึ่งถ้าลูกค้าเสียชีวิตหรือทุพพลภาพบริษัทจะรับชำระหนี้ทั้งหมดแทน ซึ่งจะไม่เป็นภาระกับครอบครัว อีกกรณีคือการประกันคุ้มครอง กรณีลูกค้าไม่สามารถชำระหนี้ได้นาน 2 เดือน หรือเป็นหนี้ที่ไม่ก่อให้เกิดรายได้บริษัทจะชำระหนี้ให้ธนาคารแทนลูกค้า
บริษัทจะคิดค่าเบี้ยประกันแค่ 400 บาทต่อวงเงินกู้ 5 หมื่นบาท ซึ่งจะป้องกันไม่ให้ธนาคารผู้ปล่อยกู้มีปัญหาหนี้เสีย และทำให้ลูกค้าสามารถที่จะกู้เงินได้ง่ายขึ้น บริษัทคาดว่าจะมีรายได้จากการขายประกันโครงการนี้ 200 ล้านบาท และมีแผนที่จะร่วมมือกับธนาคารอิสลามแห่งประเทศไทยในสินเชื่อแฟรนไชส์อื่นๆ อีก